Fase 4-beurtkrag tot dán voorspelArgieffoto Eskom het Woensdag aangekondig fase 4-beurtkrag kan moontlik tot die naweek voortduur. Die kragvoorsiener sê hulle is steeds besig om Koeberg se eenheid 1 te herstel. Dié eenheid het Dinsdagmiddag meganiese probleme begin ondervind. Maroela Media het vroeër berig dié eenheid is van die netwerk ontkoppel weens ŉ fout met een van sy turbines. Die kernkragreaktor is steeds veilig, maar ŉ seewaterpomp is beskadig en dit kan etlike dae duur voor die eenheid weer gebruik kan word. Die fout by Koeberg het ŉ verlies van 930 MW aan die netwerk tot gevolg gehad. Die kragvoorsiener sê hy gaan fase 4-beurtkrag tot verdere kennisgewing toepas. Beurtkrag kan ook moontlik oor die naweek verwag word. “Ons probeer intussen soveel as moontlik noodreserwes opbou. Ons versoek verbruikers om elektrisiteit spaarsamig te gebruik en ons by te staan om die vraag te verminder,” het Eskom gesê. Intussen het die DA ŉ nasionale veldtog van stapel gestuur om die regering te dwing om stappe te doen om die kragkrisis op te los. “Pres. Cyril Ramaphosa het tydens sy staatsrede ŉ klomp beloftes oor energiesekerheid gemaak. Sedertdien het die toestand in werklikheid net vererger. Binne 48 uur het die land van geen beurtkrag nie na fase 4 oorgegaan,” het Ghaleb Cachalia, DA-woordvoerder van openbare ondernemings, in die parlement gesê. Cachalia sê Ramaphosa bevind homself in ’n tweestryd, naamlik of hy gaan aanhou om Eskom die alleenreg as kragvoorsiener te gee en of hy Eskom se monopolie gaan verbreek. Cachalia sê die uitwerking van voortdurende kragonderbrekings het ook verdere nadelige gevolge vir die land se ekonomie gehad. “Klein ondernemings sluit hul deure en mense verloor hul werk. Ons het baie vinnig verandering nodig.” Die DA het ’n paar voorstelle gemaak van hoe die land vorentoe kan beweeg sonder om swaar op Eskom te steun: